Кіеўская вобласьць

Кі́еўская во́бласьць (па-ўкраінску: Київська область) — адміністрацыйна-тэрытарыяльная адзінка на поўначы Ўкраіны. Плошча 28,131 тыс. км². Насельніцтва 1768 тыс. чалавек (2019). Адміністрацыйны цэнтар у вобласьці фармальна адсутнічае, але фактычна ім зьяўляецца места Кіеў, якое не ўваходзіць у склад вобласьці і падпарадкоўваецца непасрэдна дзяржаве, складаючы асобную адміністрацыйна-тэрытарыяльную адзінку Ўкраіны. Геаграфічныя зьвесткі Месцазнаходжаньне На ўсходзе мяжуе з Чарнігаўскай і Палтаўскай, на паўднёвым усходзе з Чаркаскай, на паўднёвым захадзе зь Віньніцкай, на захадзе з Жытомірскай абласьцямі Ўкраіны, на поўначы з Гомельскай вобласьцю Беларусі. У паўночнай частцы вобласьці знаходзіцца анкляў з тэрыторыі гораду Кіеў, які не ўваходзіць у склад вобласьці. Клімат Клімат умерана кантынэнтальны, мяккі з дастатковым увільгатненьнем. Сярэдняя тэмпэратура студзеня −6 °C, ліпеня +19,5 °C. Ападкі бываюць пераважна ўлетку, іх сярэднярочная колькасьць 500—600 мм. Працягласьць вэгетацыйнага пэрыяду 198—204 дні. Рэльеф Паверхня вобласьці — узгорыстая раўніна з агульным нахілам да даліны Дняпра. Паводле характару рэльефу падзяляецца на тры часткі. Паўночная частка занятая Палескай нізінай (вышыня да 198 м). Левабярэжжа займае Прыдняпроўская нізіна. Паўднёвы-заходняя частка занятая Прыдняпроўскім узвышшам з абсалютнымі вышынямі да 273 м. На поўначы пашыраныя дзярнова-падзолістыя, у далінах рэчак — дзярнова-глеявыя, лугавыя й балотныя глебы. У цэнтральнай частцы ў лясах — ападзоленыя чарназёмы, цёмна-шэрыя й сьветла-шэрыя лясныя грунты; у паўднёвых раёнах — глыбокія малагумусныя чарназёмы. Карысныя выкапні Выяўленыя й распрацоўваюцца пераважна мінэральныя будаўнічыя матэрыялы: граніты, гнэйсы, каалін, гліны, кварцавыя пяскі. Ёсьць невялікія паклады торфу. Эксплюатуюцца крыніцы мінэральных радонавых водаў. Водныя аб’екты Вобласьць мае шчыльную рачную сетку (177 рэчак даўжынёй звыш 10 км). Найважнейшая водная артэрыя — Дняпро, яго галоўныя прытокі — Прыпяць, Цецяраў, Ірпень, Рось (правыя); Дзясна й Трубеж (левыя). На тэрыторыі вобласьці — Кіеўскае вадасховішча й частка Канеўскага вадасховішча (створаныя на Дняпры). Усяго ў вобласьці — 13 вадасховішчаў ды звыш 2000 азёраў. Гісторыя Кіеўская вобласьць была ўтвораная 27 лютага 1932 року ў межах УССР, у ліку пяці першых абласьцей рэспублікі. 15 кастрычніка 1932 року зь ліку ўсходніх раёнаў вобласьці была ўтвораная Чарнігаўская вобласьць. 22 лютага 1937 року зь ліку заходніх раёнаў вобласьці была ўтвораная Жытомірская вобласьць. 7 студзеня 1954 року зь ліку паўднёвых раёнаў вобласьці была ўтвораная Чаркаская вобласьць, а Кіеўская вобласьць атрымала сучасныя межы. Адміністрацыйна-тэрытарыяльны падзел Вобласьць налічвае 25 адміністрацыйна-тэрытарыяльных раёнаў, 26 местаў, зь якіх 12 — абласнога значэньня, 30 мястэчак, 1121 вёску. Месты Абласнога значэньня Барыспаль Белая Царква Бравары Буча Беразань Васількоў Іржышчаў Пераяслаў Прыпяць Славуціч Фастаў Раённага значэньня Абухаў Багуслаў Боярка Вішнёвае Вышгарад Кагарлык Міронаўка Сквыра Тарашча Таціеў Узін Украінка Чарнобыль Ягатын Вонкавыя спасылкі Кіеўская вобласьць — сховішча мультымэдыйных матэрыялаў